Document ID: /roh_data/filtered/fineweb-2-filterrobots_roh.jsonl.gz/28484

En l'exposiziun temporara u en la preschentaziun permanenta da la collecziun s'occupan las scolaras ed ils scolars sco emprim da las ovras originalas. La segunda part da l'occurrenza ha lieu en l'atelier, nua che las scolaras ed ils scolars approfundeschan lur experientschas en moda creativa. Il lavuratori vegn adattà al stgalim da scola respectiv.
PURSCHIDAS PER CLASSAS DA SCOLA TAR LAS EXPOSIZIUNS ACTUALS
Seria e Variaziun
01-04 fin 09-08-2021
Fotografias dal medem object, copias stampadas dal medem maletg, culadas da la medema furma da cular: serias datti en differents mediums. Ensemen vulain nus sclerir la dumonda da la variaziun en la repetiziun d'in motiv. En l'atelier examinain nus differents meds da reproducziun e perscrutain uschia il gieu cun la seria e cun la variaziun.
Zilla Leutenegger. Espèce d'Espace
01-05 fin 01-08-2021
En l'exposiziun visitain nus ils locals da Zilla Leutenegger. Sco l'artista ans focussain nus sin las regurdientschas che locals cuntegnan e sin ils sentiments ch'els pon svegliar. Sas ti anc, co ch'i savurava tar tia tatta? Avevas ti d'uffant tema en chombras stgiras? Inspirads da quai realisain nus en l'atelier agens locals da nossas regurdientschas e da noss siemis.
Giovanni Giacometti. Ils gronds Panoramas
05-06 fin 29-08-2021
A maun da l'exposiziun mettain nus la famiglia Giacometti e sia relaziun cun la cuntrada grischuna en il focus. En quest connex giogan cunzunt ils panoramas ina rolla centrala. In panorama numnan ins ina preschentaziun perspectivica d'ina cuntrada, ch'ins survesa il medem mument davent d'in punct fix. Suenter la visita dal museum nascha in tal maletg panoramic en l'atelier. L'entira classa lavura cuminaivlamain vi d'in maletg surdimensiunà.
COLLECZIUN
Tge colur ha il tschiel?
Dumonda simpla: natiralmain blau! Ma èsi propi uschia? A maun da contemplaziuns da maletgs empruvain nus da respunder questa dumonda e rimnain «colurs dal tschiel» ch'ans dattan l'inspiraziun per in agen maletg dal tschiel en l'atelier.
Cuntradas
Artistas ed artists influenzeschan cun lur preschentaziuns nossas ideas davart cuntradas. En il discurs d'art ans deditgain nus a las dumondas tge ch'è cuntrada e co ch'ella po vegnir preschentada. En il lavuratori mettain nus – en las cuntradas malegiadas da nus sezs – il focus sin il stil, sin la colur e sin la tscherna dal motiv.
Tgi sun jau?
En il center stat la contemplaziun da purtrets e d'autopurtrets. Partind da quai analisain nus, co ch'ina artista u in artist exprima caracter ed identitad en in'ovra cun agid da penelladas e da colurs. Las observaziuns vegnan applitgadas suenter en l'atelier cun far in autopurtret.
La famiglia Giacometti
Las scolaras ed ils scolars emprendan d'enconuscher la dinastia d'artists dals Giacometti dal vitg bregagliot Stampa. Davant ils maletgs, las sculpturas e l'artisanadi vegn sclerida l'influenza da la cuntrada ed i vegn dumandà, co ch'ils artists respectivs han recepì quella en moda artisticamain differenta.